Pa wat stiefdogter verkrag, kry 5 lewenslange vonnisse | Netwerk24
Deur Meghan Lawrence 29 Mei 2019 11:19
'n Man (38) is Maandag in die streekhof in Richardsbaai vyf lewenslange vonnisse opgelê nadat hy sy stiefdogter van 2005 tot 2016 verkrag het.
Kapt. Nqobile Gwala, polisiewoordvoerder, sê die man het reeds sy stiefdogter begin verkrag toe sy vier jaar oud was.
"Die man het nie net vyf lewenslange vonnisse vir sy stiefdogter se verkragting gekry nie. Hy het 'n addisionele vyf jaar gekry omdat hy haar 11-jarige vriendin tydens 'n besoek in Richardsbaai seksueel aangerand het."
Gwala sê sake van verkragting en seksuele aanranding is by die polisiekantoor in Richardsbaai oopgemaak, maar die saak is na die Empangeni-polisie se eenheid vir gesinsgeweld, seksuele oortredings en kinderbeskerming (FCS) oorgeskuif.
Die Empangeni-FCS het die verdagte onmiddellik in hegtenis geneem.
News24 berig dat Moses Ntlhako, 'n 69-jarige man, in die Oos-Kaap die res van sy lewe agter tralies sal deurbring nadat hy 'n 13-jarige meisie verkrag het.
Die hooggeregshof in Makhanda (Grahamstad) het hom Dinsdag skuldig bevind nadat hy die meisie in 2017 by 'n woonwapark in Queenstown verkrag het.
Kapt. Namhla Mdleleni, polisiewoordvoerder in die Oos-Kaap, sê die beskuldigde het die slagoffer hierna gedreig om niks hieroor te sê nie.
"Haar oupa het later gesien dat die beskuldigde haar probeer soen. Dit is toe dat die slagoffer haar stilte verbreek het."